Hierdie tekens is ook van toepassing op vroue, so lees 'hy/sy' wanneer 'hy' gebruik word. 'n Seksuoloog neem 'n paar van die klassieke tekens van kullery onder die loep:
As hy op besigheidsreise gaan, is hy geheimsinnig oor sy reisplan, vlug of hotelbesonderhede. Hy raak kwaad as jy vra waar hy gaan wees en wanneer hy terugkom. Hy sê hy kan nie bereik word nie.
Hy is buitengewoon geheimsinnig oor sy skedule en die mense wat hy ontmoet. Hy is kortaf wanneer jy belangstelling toon. Hy beskou jou normale belangstelling as inbreuk op sy privaatheid.
Wanneer jy hom by die werk bel, aanvaar hy nie jou oproepe nie of sny jou af. Wanneer jy hom saans of oor naweke bel, antwoord hy nie.
Hy gee jou juwele of blomme wanneer hy dit nie vantevore gedoen het nie. Dit is presente om sy gewete te sus.
Sy buie is wispelturig. Om saam met hom te lewe, is soos 'n wipplank – jy weet nooit wanneer hy gaan ontplof nie.
Wanneer julle saam uitgaan, gee hy meer aandag aan ander vroue. Hy is meer oplettend oor ander vroue.